b'\n_START_ARTICLE_\nBj\xc3\xb6rn Kircheisen\n_START_SECTION_\nUra\n_START_PARAGRAPH_\nVuosina 2001\xe2\x80\x932003 Kircheisen voitti kaikkiaan kuusi nuorten MM-kultaa. Salt Lake Cityn olympialaisissa 2002 h\xc3\xa4n saavutti joukkuekilpailusta hopeaa, oli normaalikilpailussa viides ja sprintiss\xc3\xa4 yhdeks\xc3\xa4s. Val di Fiemmen MM-hiihdoissa 2003 h\xc3\xa4n kuului j\xc3\xa4lleen Saksan hopeajoukkueeseen sijoittuen lis\xc3\xa4ksi normaalikilpailussa seitsem\xc3\xa4nneksi. Oberstdorfin MM-hiihdoissa 2005 Kircheisen saavutti hopeaa sek\xc3\xa4 joukkuekilpailusta ett\xc3\xa4 henkil\xc3\xb6kohtaisesta normaalikilpailusta. Sprinttikisassa h\xc3\xa4n oli nelj\xc3\xa4s._NEWLINE_ Torinon olympialaisten 2006 joukkuekilpailusta Kircheisen saavutti uransa viidennen arvokisojen hopeamitalin. Lis\xc3\xa4ksi h\xc3\xa4n sijoittui seitsem\xc3\xa4nneksi molemmissa henkil\xc3\xb6kohtaisissa kilpailuissa. Vuonna 2007 Sapporon MM-hiihdoissa Kircheisen oli sprintiss\xc3\xa4 pronssilla, normaalikilpailussa seitsem\xc3\xa4s ja joukkuekilpailussa j\xc3\xa4lleen Saksan joukkueen mukana toinen. Liberecin MM-kilpailuissa 2009 h\xc3\xa4n sai joukkuekilpailussa sek\xc3\xa4 suurm\xc3\xa4en Gundersen-kilpailussa hopeaa. Vancouverin olympialaisissa 2010 Kircheisen sijoittui joukkuekilpailussa pronssille, suurm\xc3\xa4en kilpailussa 20:nneksi ja normaalim\xc3\xa4en kilpailussa 22:nneksi. Oslon MM-kilpailuissa 2011 h\xc3\xa4n oli normaalim\xc3\xa4en kilpailussa 28:s ja voitti hopeaa Saksan normaalim\xc3\xa4en ja suurm\xc3\xa4en joukkueessa. Val di Fiemmen MM-kilpailuissa 2013 Kircheisen voitti pronssia normaalim\xc3\xa4en kilpailussa ja oli suurm\xc3\xa4ess\xc3\xa4 14:s. Sot\xc5\xa1in olympialaisissa 2014 h\xc3\xa4n voitti joukkuekilpailussa hopeaa ja oli suurm\xc3\xa4en Gundersen-kilpailussa nelj\xc3\xa4s. Lahden MM-kilpailuissa 2017 h\xc3\xa4n sai kultaa joukkuekilpailussa ja pronssia normaalim\xc3\xa4en Gundersen-kilpailussa._NEWLINE_Yhdistetyn maailmancupissa Kircheisen saavutti ensimm\xc3\xa4isen palkintosijansa oltuaan toinen normaalikilpailussa Kuopiossa 23. marraskuuta 2001. Ensimm\xc3\xa4isen voittonsa h\xc3\xa4n sai Trondheimin sprinttikisassa 6. joulukuuta 2002. H\xc3\xa4n on urallaan voittanut 17 osakilpailua ja ollut 45 kertaa palkintokorokkeella (13.3.2017 menness\xc3\xa4). Kokonaiskilpailussa h\xc3\xa4nen paras sijoituksensa on kolmas kausilta 2002\xe2\x80\x942003 ja 2005\xe2\x80\x942006._NEWLINE_Kircheisen p\xc3\xa4\xc3\xa4tti urheilu-uransa kev\xc3\xa4\xc3\xa4ll\xc3\xa4 2018.'